Lokun vega í landi Hjörleifshöfða án samþykkis sveitarstjórnar kemur ekki til greina, segir oddviti sveitarstjórnar Mýrdalshrepps um fyrirætlanir eigenda Hjörleifshöfða um að taka þar upp gjaldtöku fyrir ferðaþjónustufyrirtæki. Hann segir að slíkt gæti haft áhrif á afkomu ferðaþjónustu á svæðinu.
Eigendur jarðarinnar Hjörleifshöfða hyggjast krefja ferðaþjónustufyrirtæki sem selja ferðir inn á landið um 1.500 króna veggjald á hvern ferðamann. Vegurinn upp á Kötlujökul liggur um landið og í fréttum RÚV í gær sagði einn eigendanna að tilgangurinn væri að halda við vegum og byggja upp innviði. Einar Freyr Elínarson oddviti sveitarstjórnar Mýrdalshrepps segir að sveitarstjórin hafi ekki tekið afstöðu til málsins.
Við fréttum fyrst af þessu í fjölmiðlum fyrir um 2 vikum síðan. Í kjölfarið funduðum við með þessum aðilum og óskuðum frekari upplýsinga og erum með í vinnslu núna lögfræðiálit fyrir sveitarfélagið bara til að glöggva okkur á því hvaða stöðu sveitarfélagið hefur í svona máli. En mér virðist nokkuð skýrt að það kemur ekki til neinna vegalokana án þess að það hljóti samþykki í sveitarstjórn og það er þá samkvæmt vegalögum.
Er það eitthvað sem þið í sveitarstjórn mynduð samþykkja? Ég get bara ekkert fullyrt um það. Það þyrfti bara að koma fram beiðni um slíkt og hún hefur ekki komið fram.
Fyrirtæki í ferðaþjónustu á svæðinu hafa lýst yfir áhyggjum yfir því að veggjald hefði slæm áhrif á atvinnugreinina.
Það kann auðvitað að vera að gjaldtaka hafi einhver áhrif á starfsemi en við leggjum bara áherslu á að allt sé gert í samræmi við lög og reglur og að rétt sé staðið að öllum skipulagsmálum.